Ole Birk Olesen (LA), 2025-11-25:
Først vil jeg lige slå fast, at Liberal Alliance jo aldrig har haft tillid til, at Mette Frederiksen var den rette statsminister for Danmark, og der er ingen, der er i tvivl om, at Liberal Alliance aldrig har haft tillid til, at hun er den rette statsminister for Danmark.
For ingen er i tvivl om, at vi ikke har tillid til landets statsminister og den regering, hun repræsenterer.
Når jeg siger, at vi ikke har tillid til, at hun er den rette statsminister, er der rigtig mange grunde til det.
Jeg vil så nøjes med at nævne tre her i dag fra talerstolen.
Der er ikke noget politisk projekt for den regering, som statsministeren er i spidsen for, som vi synes er en god forståelse af landets udfordringer og de løsninger, der kan være på landets udfordringer.
Det skete senest, da vi havde Folketingets åbning, hvor statsministeren sagde disse særprægede ord – citat: Vi leder efter lyspunkterne i mørket, og det skal vi.
Men nogle gange har vi nok en tendens til at tolke tingene for positivt.
Undskyld, jeg er kommet til at skrive det lidt forkert, så derfor er jeg ikke sikker på, at jeg læser det rigtigt op.
Nej, jeg har ikke skrevet det ordentligt ned.
Det her var ikke et rigtigt citat, men det er sådan noget i den stil, hun siger – at nogle gange har vi nok en tendens til at tolke tingene for positivt – og så fortsætter hun: i stedet for at erkende, at det var glimt fra en verden, vi kendte engang.
Det mørkesyn i stedet for at have positive visioner for Danmark, det mørkesyn, hvor man skal gøre befolkningen bange og hævde, at man selv er svaret på deres angst, at man kan få angsten til at gå væk,
er ikke en god måde at være statsminister på.
Det er ikke en måde at være statsminister på, som jeg har tillid til.
Noget andet, der er gået galt, mens fru Mette Frederiksen har været statsminister, er et, synes jeg, groft misbrug af embedsapparatet og måden, man præsenterer embedsapparatet for befolkningen på, i den offentlige debat.
Det er det der med, at man – f.eks. under corona, men der har også været andre tidspunkter – siger til befolkningen: Vores myndigheder siger sådan, og det skal I stole på, fordi vores myndigheder er uafhængige af politik.
Hvis man ikke stoler på det, som myndighederne anbefaler, er det, fordi man sår mistillid i det danske samfund.
Samtidig ved vi alle sammen, fordi statsministeren selv og hendes spindoktorer har pralet med det, at hun forinden havde banket myndighederne på plads til at mene det samme som hende omkring corona.
Det er jo blevet rullet ud med hjælp fra statsministeren selv, hvordan statsministeren bankede myndighederne på plads, sådan at de repræsenterede statsministeren.
Så kan hun jo ikke bagefter hævde, at når man sætter spørgsmålstegn ved myndighedernes vurderinger, så er det, fordi man sår mistillid til noget, der burde være neutralt og objektivt.
Nej, så er det, fordi man er imod regeringens politik.
Så er der det her med hele tiden at sige ting, som ikke passer.
Der har været så mange eksempler.
I en valgkamp for nu 3 år siden sagde statsministeren, at nedslidning var et kriterium for at komme på Arnepension, og hun gentog det mange gange, selv om det ikke er sandt.
Hun har også sagt, at der er noget galt med danskernes mentalitet her i krigsårene med Ukraine, og at vi skal blive ved samlebåndet noget længere tid.
Og når hun så bliver spurgt, hvorfor hun sagde det, og hvad hun mente med det, så benægter statsministeren bare, at hun har sagt det, selv om hun helt tydeligt har sagt det.
Altså, man kan sætte de to klip over for hinanden, og statsministeren har sagt det.
Så der er en mangel på troværdighed fra statsministerens side, som ikke er passende for en statsminister i Danmark.
Af disse grunde vil vi stemme for det her beslutningsforslag om at erklære mistillid til statsministeren.
Men vi har ikke noget behov for at have den her debat hver uge eller hver måned eller hvert halve år.
For så længe der ikke er flertal for det, synes vi måske ikke rigtig at vi behøver at have de her debatter.
Vi var klar til at stemme for at udskyde forældelsesfristen.